Engsalvie

Engsalvie (Salvia pratensis) er en flerårig urt i leppeblomstfamilien.

Den er 30–80 cm høy og har en opprett stengel med kjertelhår øverst. Bladene i den grunnstilte rosetten er 7–15 cm lange med hjerteformet grunn. Det er få blad langs stengelen. Blomstene sitter 4–6 sammen i kranser. Begeret er kjertelhåret, og støttebladene er grønne. Krona er 15–30 mm og mørkt blåfiolett, mer sjeldent rosa eller hvit. Blomstringstida er juni–juli. Pollineringen gjøres av langtungete humler.

Engsalvie vokser på kalkholdig, næringsrik jord. Den finnes i grasmark, langs jernbaner og veier, og den er vanlig på steppene i Øst-Europa. I fjellene finnes den opp til 1900 moh. Arten er naturlig utbredt i Sør- og Mellom-Europa nordover til England og Wales og østover til Uralfjellene. Engsalvie er funnet forvillet noen få ganger i Norge, men er litt vanligere i Sør-Sverige.

Det skilles mellom fire underarter:
 Salvia pratensis subsp. haematodes - Italia
 Salvia pratensis subsp. laciniosa – Frankrike
 Salvia pratensis subsp. pozegensis – nordvestlige Balkan
 Salvia pratensis subsp. pratensis - det meste av utbredelsesområdet, inkluderer Salvia pratensis subsp. bertolonii

Hybridsalvie (Salvia × sylvestris) er en hybrid mellom engsalvie og steppesalvie som vokser vilt i Europa.

Galleri

Litteratur

Eksterne lenker 
 

Salvieslekta
Planter formelt beskrevet i 1753
Planter formelt beskrevet av Carl von Linné
Stauder